བརྡ་ཡིག༠༠༠༠༠༠༔ཟབ་གསང་མཁའ་འགྲོའི་སྙིང་ཐིག་ལས༔བཀའ་སྲུང་གཉན་པོ་རྟེན་དབབ་ནི༔ན་མོ་གུ་རུ་པདྨ་ཀ་ར་ཡེ༔བརྡ་ཡིག༠༠༠༠༠༠༥༧༔པདྨ་བདག་གི་བརྒྱུད་འཛིན་རྣམས༔བཀའ་སྲུང་གཉན་པོ་བསྒྲུབ་པའི་ཚེ༔དུས་གསུམ་དུ་ནི་འདི་བརྗོད་བྱ༔ན་མོ༔དཀོན་མཆོག་གསུམ་དང་རྩ་གསུམ་སྐུ་གསུམ་རྒྱལ་བ་སྲས་དང་བཅས་པའི་བཀའ་བདེན་པ་དང་༔དོན་དམ་ཆོས་ཉིད་ངོ་བོ་གདོད་ནས་རྣམ་པར་དག་པའི་བདེན་པ་དང་༔ཀུན་རྫོབ་རྟེན་འབྲེལ་བསླུ་བ་མེད་པ་རྒྱུ་འབྲས་ཟབ་མོའི་བདེན་པའི་མཐུ་སྟོབས་ཀྱིས་བཀའ་སྲུང་ཆེ་གེ་མོ་ཡབ་ཡུམ་སྤྲུལ་འཁོར་བཀའ་སྡོད་དང་བཅས་པ་སྒྲུབ་ཐབས་བསྐྱེད་ཆོག་ཇི་ལྟ་བ་བཞིན་དུ་བདག་གི་མདུན་སར་མི་དང་མི་འགྲོགས་པ་བཞིན་དུ་མངོན་གསུམ་དབང་པོའི་ཡུལ་དུ་སྣང་ཞིང་མི་འབྲལ་བའི་གྲོགས་སུ་འགྲུབ་པར་གྱུར་ཅིག༔རྟག་ཏུ་གཏམ་གྱི་ལབ་གྲོགས་སུ་མཆིས་པར་གྱུར་ཅིག༔དབང་དུ་འདུ་ཞིང་བྲན་དུ་ཁོལ་བར་གྱུར་ཅིག༔འབངས་སུ་འགྱུར་ཞིང་ལས་ལ་འཆུན་པར་གྱུར་ཅིག༔འགྲུབ་པའི་ལྟས་མཚན་མངོན་དུ་གྱུར་ཅིང་ཕྲིན་ལས་རབ་འབྱམས་ཐམས་ཅད་ཐོགས་མེད་དུ་འགྲུབ་པར་གྱུར་ཅིག༔ཅེས་ལན་གསུམ་བརྗོད་པའི་རྗེས་སུ་སྨོན་ལམ་འགྲུབ་པའི་བདེན་བརྗོད་ཅི་མང་དང་སྔགས་རྣམས་ཀྱང་བཟླའོ༔དེ་ཡིས་བར་ཆད་མེད་པར་འགྲུབ༔ས་མ་ཡ༔རྒྱ་རྒྱ་རྒྱ༔བརྡ་ཐིམ༔ཞེས་པ་འདི་ཡང་ཁྲག་འཐུང་བདུད་འཇོམས་རྡོ་རྗེས་ཟབ་གསང་མཁའ་འགྲོའི་བརྡ་རིས་ལས་བསྒྱུར་བའི་ཡི་གེ་པ་ནི་མཁྱེན་རབ་རྒྱ་མཚོའོ།།དགེའོ།།དགེའོ།།དགེའོ།།སརྦ་མངྒ་ལཾ།།།།